闡提歌
作者：釋梵琮
朝代：宋

paragraphs: 無住著，老禪魔。
歡喜少，惡性多。
三毒花中結苦果，蒺蔾園裡養蜂窠。
說調普賢賣白象，呼喚兒童填黄河。
戲弄南山老虎，踏翻北海滄波。
洗盡佛祖冤，法戰罷干戈。
五千文字拭抹布，一會靈山糞掃籮。
謾將無義語，唱起闡提歌。
調古不堪聽，聲極透巖阿。
能妙轉，絕捫摩。
六用機中抽線，電光影裏攛梭。
織成無縫襖，綉出沒底靴。
三臺舞罷呵呵笑，笑倒多年黑老婆。